Senere har Dios besetning gjennomgått en mengde forandringer. Det lengste én oppstilling har holdt var fem år, i perioden 1994–1999. I ettertid ser man nok at bandet på de fleste måter er bygget opp rundt Ronnies kunstneriske visjoner. Derfor har «Dio» i praksis med årene blitt Ronnie James Dios band der han er den eneste som har vært med fra starten av. Likevel levnes det liten tvil om at bandets mange talentfulle medlemmer opp i gjennom tiden har fått frihet til å sette sitt særpreg på musikken.